འོ་ན་ནང་བསྟན་ལས་གསར་གཏོད་དང་སྔོན་ཐོན་དགོས་པ་མང་དག་གསུངས་ཡོད་ན།ནང་བསྟན་པའི་ཁྲོད་དུ་གསར་གཏོད་མཁན་དང་།སྔོན་ཐོན་པ་མེད་པའི་རྒྱུ་མཚན་ཅི་ཞེ་ན།གསར་གཏོད་པ་མེད་པའང་མིན་ཏེ།མགོན་པོ་ཀླུ་སྒྲུབ་ཀྱིས་དབུ་མ་རྩ་ཤེ་སོགས་ལ་བརྟེན་ནས་དབུ་མའི་སྲོལ་གཏོད་པ་ནས།འཕགས་པ་ཐོག་མེད་ཀྱིས་ས་སྡེ་ལྔ་ལ་བརྟེན་ནས་རྣལ་འབྱོར་སྤྱོད་པ་བའི་སྲོལ་གཏོད།ཕྱོགས་གླང་གིས་ཚད་མ་ཀུན་བཏུས་མཛད་དེ་ཚད་མའི་སྲོལ་གཏོད་གནང་།བོད་དུ་ཡང་རྗེ་ཙོང་ཁ་པ་ཆེན་པོས་རྣལ་འབྱོར་སྤྱོད་པ་བ་དང་དབུ་མ་པའི་ལྟ་གྲུབ་ཀྱི་རྩ་འགང་ཕྲ་ས་ནས་གསལ་ཁ་མང་པོ་བཏོད་པས་རྐྱེན་གྱིས།གངས་ཅན་ཤིང་རྟའི་སྲོལ་འབྱེད་ཙོང་ཁ་པ།།ཞེས་བཀུར་བཟོས་ཆེ་བ་སོགས་དོན་དངོས་ཡིན་མོད།ནང་བསྟན་གྱི་ངོ་བོའི་ཆ་ནས་འཇིག་རྟེན་གྱི་བྱ་བ་ལ་སྙིང་པོ་མེད་པར་ལྟ་བ་དང་།ཚན་རིག་པས་རྙེད་པའི་གྲུབ་འབྲས་འདིའི་རིགས་ལ་དོ་སྣང་ཆེན་པོ་མ་བྱུང་བས་སྟོང་ཆ་ཤོར་བ་ཡང་དོན་དངོས་ཡིན།